2. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 809 της 1/13 Οκτ. 1979 (ΦΕΚ Α΄235) Περί οργανώσεως και διεξαγωγής της Υπηρεσίας Μητρώου Ναυτικών Εταιρειών. Έχοντες υπ’ όψει: 1.Τας διατάξεις της παρ. 3 του άρθρ. 48 του Νόμου 959/1979 «περί Ναυτικής Εταιρείας». 2.Την υπ’ αριθ. 969/1979 γνωμοδότησιν του Συμβουλίου της Επικρατείας, προτάσει του Υπουργού Εμπορικής Ναυτιλίας, απεφασίσαμεν: Άρθρον 1. Αρμοδιότητες. Εις την αρμοδιότητα της Υπηρεσίας Μητρώου Ναυτικών Εταιρειών ανάγεται η τήρησις του βιβλίου Μητρώου Ναυτικών Εταιρειών, του φακέλλου και της μερίδος εκάστης Εταιρείας, του ευρετηρίου των Εταιρειών, η έκδοσις σχετικών βεβαιώσεων, πιστοποιητικών και αντιγράφων, ως και η διενέργεια λοιπών συναφών προς τας ανωτέρω αρμοδιότητας, πράξεων. Άρθρον 2. Συγκρότησις-Αρμοδιότητες Γραφείων. 1.Η Υπηρεσία Μητρώου Ναυτικών Εταιρειών υπάγεται εις την Διεύθυνσιν Ναυτιλιακής Υποδομής του Υπουργείου Εμπορικής Ναυτιλίας και συγκροτείται υπό των κάτωθι γραφείων: α)Γραφείον Μητρώου Ναυτικών Εταιρειών, και β)Γραφείον Γραμματείας και Αρχείου. 2.Εις το Γραφείον Μητρώου Ναυτικών Εταιρειών ανήκουν αι εξής αρμοδιότητες: α)Η τήρησις του Μητρώου Ναυτικών Εταιρειών, του φακέλλου και της μερίδος εκάστης Εταιρείας και του ευρετηρίου Εταιρειών. β)Ο έλεγχος των υποβαλλομένων προς καταχώρησιν εγγράφων και η έκδοσις των σχετικών βεβαιώσεων, πιστοποιητικών και αντιγράφων. 3.Εις το Γραφείον Γραμματείας και Αρχείου ανήκουν αι εξής αρμοδιότητες: Η παραλαβή και διεκπεραίωσις της αλληλογραφίας, ή τήρησις του γενικού πρωτοκόλλου και των λοιπών βοηθητικών βιβλίων, η τήρησις του υπηρεσιακού αρχείου και του βιβλίου απογραφής και η οργάνωσις και λειτουργία βιβλιοθήκης της Υπηρεσίας. Άρθρον 3. Κατανομή Προσωπικού. 1.Το προσωπικόν της Υπηρεσίας Μητρώου Ναυτικών Εταιρειών ως ακολούθως: α)Διευθυντής της Υπηρεσίας τοποθετείται Πλωτάρχης Λ.Σ. β)Προϊστάμενος του Γραφείου Μητρώου Ναυτικών Εταιρειών τοποθετείται Υποπ/ρχος Λ.Σ. με βοηθόν Ανθυπασπιστήν Λ.Σ. γ)Προϊστάμενος του Γραφείου Γραμματείας και Αρχείου τοποθετείται Επικελευστής Λ.Σ. με βοηθόν Λιμενοφύλακα. 2.Τον Διευθυντήν της Υπηρεσίας Μητρώου Ναυτικών Εταιρειών, απόντα ή κωλυόμενον, αναπληροί εις τα καθήκοντά του ο Προϊστάμενος του Γραφείου Μητρώου Ναυτικών Εταιρειών, Υποπλοίαρχος Λ.Σ. 3.Δια διαταγής του Διευθυντού της Υπηρεσίας Μητρώου Ναυτικών Εταιρειών, καθορίζονται τα κατ’ ιδίαν καθήκοντα του προσωπικού των εν παρ. 1β και γ Γραφείων. Άρθρον 4. Διεξαγωγή Υπηρεσίας. 1.Το ωράριον λειτουργίας της Υπηρεσίας Μητρώου Ναυτικών Εταιρειών καθορίζεται δια διαταγής του Υπουργού Εμπορικής Ναυτιλίας. 2.Η επίσκεψις των ενδιαφερομένων εις την ανωτέρω Υπηρεσίαν είναι ελευθέρα κατά τας εργασίμους ημέρας και ώρας. Χάριν όμως ευρύθμου λειτουργίας της Υπηρεσίας, δύναται να περιορισθή η ελευθέρα είσοδος του κοινού εις χρονικόν διάστημα ουχί έλασσον των τεσσάρων ωρών καθ’ εκάστην εργάσιμον ημέραν. 3.Κατά την εξέτασιν υπό των ενδιαφερομένων του Μητρώου Ναυτικών Εταιρειών τηρούνται αι απαραίτητοι προφυλάξεις δια την καλήν διατήρησίν του και προστασίαν του. 4.Εν περιπτώσει υποβολής κατά την αυτήν ημέραν πλειόνων αιτήσεων προς καταχώρησιν εις το Μητρώον Ναυτικών Εταιρειών, τηρείται σειρά προτεραιότητος βάσει του λαμβανομένου αριθμού εκ του Γενικού Πρωτοκόλλου της Υπηρεσίας. Άρθρον 5. Η ισχύς του παρόντος άρχεται από της 25ης Οκτωβρίου 1979. 